50 Jaar gelede in Die Burger | 11 September 1969 | Netwerk24
50 Jaar gelede in Die Burger | 11 September 1969
Verdeeldheid beveg: Omdat die Verenigde Party en ander teenstanders van die Nasionale Party magteloos geword het, wil hulle toekomstige verkiesings nie op eie krag veg nie, maar in die hoop op verdeeldheid in die Nasionale Party en die inbring van derde kandidate. So het die Eerste Minister; mnr. B.J. Vorster, gisteraand gesê. Hy het in Pretoria 'n groot vergadering toegespreek op die kongres van die Transvaalse Nasionale Party. Die Eerste Minister, wat geesdriftig verwelkom en telkemale toegejuig is deur die groot skare van byna vierduisend mense wat die Pretoriase stadsaal tot oorlopens toe gevul het, het in sy toespraak ook na twee ander sake verwys: die aanstaande ondersoek na die staatsveiligheid en regters se kritiek op wetgewing oor die Buro vir Staatsveiligheid en die tempo van afsonderlike ontwikkeling, wat volgens hom heeltemal bevredigend is.
Lokasies geskiedenis: Die dae van wit lokasies in Suid-Afrika is vir goed verby. Hy sal hom nie steur aan snobisme van rykes wat beswaar maak teen die bou van ekonomiese huise in hulle omgewing nie, het die Minister van Gemeenskapsbou, mnr. B. Coetzee, gister in Pretoria by die Transvaalse N.P.-kongres gesê. Die Minister het geantwoord op debatte oor huisvesting vir groot gesinne. Die planne wat in die vooruitsig gestel word, sal vir gebalanseerde gemeenskappe wees, met ryk, middelklas- en arm mense. Die afgelope jaar is meer as R23 000 se wooneenhede ingevolge die verskillende planne gebou. Dit is 'n bewys dat die Regering besig is om die agterstand wat blanke huisvesting betref, in te haal.
Minister stel gerus: Die bewering dat die lewensduurte in Suid-Afrika ná die instelling van koopbelasting drasties gestyg het, is totaal ongegrond, het die Minister van Finansies, dr. N. Diederichs, gister gesê.
Ikeys wen: Die Ikeys het die Tukkies gister in die Suid-Afrikaanse interuniversitêre rugbytoernooi met 20-9 verslaan – en vir die eerste keer die Ted Sceales-trofee van die Tukkies afgeneem.
Advertensie: Frankryk devalueer Frank! Renault verlaag prys! Van alle modelle! Skielik is elkeen op ons voorkoms en nuwe prys verlief.